**Informatīvais ziņojums**

**„Par laika periodā no 2010. gada 1. augusta līdz 2011. gada 31. janvārim**

**paveiktajiem un nākošajā atskaites periodā plānotajiem uzdevumiem Eiropas vienotās valūtas ieviešanai Latvijā”**

Izpildot Ministru prezidenta 2005. gada 18. jūlija rīkojuma Nr.308 "Par Vadības komitejas izveidošanu" 3. punktā un Ministru kabineta 2006. gada 6. marta rīkojumā Nr.148 "Par Latvijas Nacionālo eiro ieviešanas plānu" uzdoto, Eiro projekta vadības komiteja iesniedz sagatavoto informatīvo ziņojumu "Par laika periodā no 2010. gada 1. augusta līdz 2011. gada 31. janvārim paveiktajiem un nākošajā atskaites periodā plānotajiem uzdevumiem Eiropas vienotās valūtas ieviešanai Latvijā" (turpmāk – informatīvais ziņojums).

**Pārskata periodā paveiktais**

Pārskata periodā būtiskākie pasākumi ir īstenoti vienotās eiro maksājumu telpas (turpmāk - SEPA) un eiro ieviešanas komunikācijas jomās.

**I.Naudas un maksājumu sistēmas darba grupa**

Aizvadītajā periodā ir notikusi viena Naudas un maksājumu sistēmas darba grupas (turpmāk – NMSDG) sanāksme. NMSDG dalībnieki sprieda par Igaunijas pieredzi eiro ieviešanā, kā arī iepazinās ar Nacionālās SEPA darba grupas (turpmāk – SEPA grupa) paveikto SEPA projekta ietvaros.

2010. gada novembrī Latvijas Banka ieviesa SEPA prasībām atbilstošu Elektroniskā klīringa sistēmu, kura nodrošina SEPA kredīta pārvedumu veikšanu uz Eiropas Savienības dalībvalstīm, Īslandi, Lihtenšteinu, Norvēģiju, Šveici un Monako.

2010. gada decembrī NMSDG apstiprināja SEPA grupas izstrādāto Latvijas Nacionālā SEPA plāna 2.0 versiju, kas ir papildināta ar komunikācijas ekspertu izstrādāto SEPA komunikācijas plānu. Atbilstoši tika izstrādāti arī augsta līmeņa SEPA ieviešanas pasākumu priekšlikumi Latvijas Nacionālā eiro ieviešanas plāna pielikumam Nr. 1 "Pasākumu plāns Eiropas vienotās valūtas ieviešanai Latvijā".

SEPA karšu ietvara apakšgrupa organizēja trīs seminārus par karšu maksājumu ieviešanas jautājumiem Latvijas Tirgotāju asociācijai, Latvijas Degvielas tirgotāju asociācijai un Aptieku attīstības biedrībai.

Detalizēta atskaite par minēto uzdevumu izpildi ir apkopota piektajā darba grupas progresa ziņojumā un iesniegta NMSDG: (<http://www.sepalatvija.lv/sites/default/files/20101129_nsdg_zinojums_5_nmsdg.pdf> ).

2010. gada rudenī tika pārskatīta Latvijas Republikas (turpmāk – LR) Tieslietu ministrijas izstrādātā koncepcija "Par vienotu institucionālo vienību un saimnieciskās darbības veicēju reģistrāciju", paredzot LR Uzņēmumu reģistram pievienot valsts pārvaldes un pašvaldību iestāžu reģistru, nevis izveidot vienoto reģistru. Pārskatītajā koncepcijā LR Tieslietu ministrija norāda, ka bez normatīvo aktu grozīšanas un papildu finansējuma piešķiršanas LR Uzņēmumu reģistrs nevar uzturēt SEPA saņēmēja identifikatora datu bāzi. SEPA saņēmēja identifikators ir unikāls numurs SEPA valstu telpā (kuru veido ES valstis, Īslande, Lihtenšteina, Norvēģija, Šveice un Monako). Tas ļauj identificēt juridisku vai fizisku personu, kas piedāvā SEPA tiešā debeta maksājumus, t.i., automātiskos maksājumus balstoties uz rēķinu. SEPA saņēmēja identifikators ir obligāts rekvizīts, lai varētu veikt SEPA tiešā debeta maksājumus.

Ņemot vērā augstāk minēto, NMSDG nolēma veikt SEPA saņēmēja identifikatora datu bāzes uzturēšanas alternatīvu analīzi. Lai pieņemtu galīgo lēmumu par SEPA saņēmēja identifikatora datu bāzes uzturēšanu, NMSDG ir lūgusi LR Tieslietu ministriju, Latvijas Komercbanku asociāciju, AS "Itella Information", Latvijas Centrālo depozitāriju un Latvijas Banku izvērtēt SEPA identifikatora uzturēšanas iespējas attiecīgajā institūcijā, asociācijā vai uzņēmumā.

Nākamajā pārskata periodā SEPA grupa turpinās darbu pie SEPA projekta koordinēšanas, t.sk. AS "Itella Information" SEPA tiešā debeta maksājumu infrastruktūras ieviešanas, komunikāciju plāna pasākumu īstenošanas, SEPA kredīta pārvedumu un SEPA tiešā debeta maksājumu "klients–banka" standartu un SEPA karšu ietvara tirdzniecības vietu drošības standartu ieviešanas.

**II. Sabiedrības informēšanas un komunikācijas darba grupa**

Pārskata periodā ir notikusi viena Sabiedrības informēšanas un komunikācijas darba grupas (turpmāk - SIKDG) sanāksme, kurā tika risināti eiro ieviešanas projekta komunikācijas jautājumi. LR Finanšu ministrijas un Latvijas Bankas eksperti pastiprināti sekoja Igaunijā notiekošajam, gatavojoties eiro ieviešanai. Atbilstoši SIKDG pamatuzdevumiem LR Finanšu ministrijas komunikācijas eksperti masu medijiem sagatavoja vairākus paziņojumus par eiro ieviešanas procesa norisēm Igaunijā. Saturiski tika atjaunota arī eiro ieviešanas projekta mājas lapa [www.eiro.lv](http://www.eiro.lv).

2010. gada rudenī SIKDG pārstāvji devās pieredzes apmaiņas braucienā uz Igauniju, apmeklējot Igaunijas Banku un Finanšu ministriju. Tikšanās mērķis bija iepazīties ar Igaunijas pieredzi eiro ieviešanas komunikācijas jautājumos. Pamatojoties uz Igaunijas pieredzi, sabiedrības informēšanas pasākumos iesaistītajām institūcijām būtu jāņem vērā, ka stratēģiskā plānošana par eiro ieviešanas jautājumiem jāuzsāk savlaicīgi, lai varētu iespējami precīzi prognozēt nepieciešamos laika, cilvēku un naudas resursus. Eiro ieviešanas komunikācijas projekta budžets jāplāno ar rezervi, jo komunikācijas plāns ieviešanas procesa laikā var tikt koriģēts, līdz ar to radot papildu izdevumus.

Ļoti būtiska loma ir sabiedrības informēšanas aktivitāšu laika plānošanai:
1) iepirkumu sagatavošana jāveic gadu iepriekš, kaut gala uzaicinājums pievienoties eiro zonai vēl nav saņemts;

2) SIKDG pārstāvētajām institūcijām ļoti savlaicīgi jāvienojas par pienākumu un resursu sadali un atbildību. Iespējamās robežas var būt ne tikai atbilstoši funkcijām vai tēmām, bet arī no efektivitātes viedokļa – Igaunijā, piemēram, visu mediju plānošanu veic Finanšu ministrija, aptaujas – Valsts kanceleja, darbu ar sociāli mazāk aizsargātām grupām, piemēram cilvēkiem ar redzes vai dzirdes traucējumiem – Igaunijas Banka.

**III Igaunijas paveiktais eiro ieviešanas kontekstā**

Eiro ieviešana bija valsts kopējs mērķis, ko ļoti atbalstīja privātais sektors, kā arī Centrālā banka un Finanšu ministrija bija vienotas vēlmē sasniegt šo svarīgo mērķi.

2009. gada beigās Igaunija nodrošināja atbilstību visiem kritērijiem un 2010. gada 13. jūlijā saņēma Eiropas Savienības Padomes uzaicinājumu pievienoties eiro zonai. Igaunijas valdības un institūciju, kā arī Eiropas Komisijas (turpmāk – EK) pārstāvji uzsver, ka dalībvalstij, kas vēlas ieviest eiro, ir jāspēj pārliecinoši un ilgtspējīgi demonstrēt kritēriju izpildi, kā to paveica Igaunija ar budžeta deficītu zem 2% no IKP (1.7%), negatīvu inflāciju (-0.7%) un valdības parāda līmeni zem 10% no IKP (7%).

Igaunija pievienojās eiro zonai kā septiņpadsmitā dalībvalsts, tādējādi palielinot kopējo iedzīvotāju skaitu eiro zemē līdz 330 miljoniem.

**Eiro ieviešanas scenārijs Igaunijā salīdzinājumā ar Latvijā plānoto**

**Vienlaicīgas apgrozības periods**

Vienlaicīgas apgrozības periods ilga divas nedēļas. Bezskaidrās naudas norēķini no pirmās eiro ieviešanas dienas tika veikti vienīgi eiro. Pētījumi rāda, ka 14. janvārī 95% no pircējiem norēķinos izmantoja eiro skaidro naudu. Arī tirgotāji atbilstoši rekomendācijām jau sākot ar 5. janvāri izdeva naudas atlikumu eiro 95% gadījumu. Līdzīga tendence bija vērojama arī pārējās dalībvalstīs, kas ieviesa eiro. Tas savukārt liecina, ka divu nedēļu vienlaicīgas apgrozības perioda ilgums ir pietiekošs.

Latvija Nacionālajā eiro ieviešanas plānā ir paredzētais vienlaicīgas apgrozības periods ir viens mēnesis, ievērojot pamatprincipu, ka plāns tiek veidots, orientējoties uz finanšu pakalpojumu pieejamības ziņā sliktāk pozicionēto iedzīvotāju, piemēram, attālu apdzīvoto vietu iedzīvotāji.

**Skaidrās naudas apmaiņa**

Banknošu un monētu apmaiņa bez komisijas maksas pēc fiksētā kursa tika uzsākta visās komercbankās sākot no 2010. gada 1. decembra. Pirms tam jau no 1. oktobra komercbankas īstenoja monētu savākšanas kampaņu, piedāvājot iedzīvotājiem noguldīt monētas savā bankas kontā. Pusgadu pēc eiro ieviešanas dienas skaidrās naudas apmaiņa tiek veikta visās kredītiestādēs, pēc tam vēl 6 mēnešus tikai noteiktās kredītiestāžu filiālēs.

Igaunijas Centrālā banka (Igaunijas Banka, turpmāk - ICB) skaidrās naudas banknotes un monētas mainīs neierobežotu laiku un neierobežotā daudzumā.

Lai paātrinātu eiro ieviešanas procesu, vienlaicīgas apgrozības periodā darba dienās (sešas stundas dienā) skaidras naudas apmaiņu (līdz 1000 € viena darījuma ietvaros) nodrošināja arī 178 Igaunijas pasta filiāles (turpmāk – IP). Jāpiebilst, ka banku operācijas IP veic SEB banka. Filiāļu bruņoto apsardzi laikā, kad notika skaidrās naudas apmaiņa, veica konkursa kārtībā izvēlēta apsardzes firma. Pēc filiāles darba laika beigām nauda tika pārvietota uz tuvāko bankas filiāli. Lai nodrošinātu skaidrās naudas apmaiņas darījumus, vairākas IP filiāles un kredītiestāžu filiāles strādāja arī 1. un 2. janvārī.

Kopumā bankas un Igaunijas Pasts skaidras naudas apmaiņu veica ļoti efektīvi, nelielas rindas veidojās tikai pirmajās dienās, neskatoties uz trīs līdz piecas reizes lielāku darījumu skaitu.

Latvijas skaidrās naudas apmaiņu bez komisijas maksas ir plānots veikt sešus mēnešus, sākot ar 2014. gada 1. janvāri, visās kredītiestādēs un VAS "Latvijas Pasts" nodaļās, Latvijas Bankā un komercsabiedrībās, kuras saņēmušas licenci ārvalstu valūtu skaidrās naudas pirkšanai un pārdošanai. Pēc augstāk minētā perioda beigām Latvijas Banka turpinās mainīt skaidrās naudas banknotes un monētas neierobežotu laiku un neierobežotā daudzumā.

**Bezskaidrās naudas norēķini eiro**

Bankas karšu norēķina (turpmāk – POS) termināli tika pielāgoti, lai 1. janvārī (īsi pēc pusnakts) uzsāktu norēķinus eiro. Pilna internetbanku funkcionalitāte klientiem bija pieejama, sākot ar 3. janvārī, bet pamata interneta banku pakalpojumi bija pieejami jau 1. janvārī.

Saskaņā ar Latvijas Nacionālo eiro ieviešanas plānu eiro ieviešanas dienā visi latu kontu atlikumi (arī atlikumi maksājumu kartēs) automātiski un bez maksas tiks pārvērsti eiro pēc ES Padomes noteiktā valūtas maiņas kursa. Arī citos finanšu instrumentos, piemēram, akcijās un aizdevumu līgumos, latos izteiktas summas tiks konvertētas eiro. Visi darījumi un maksājumi tiks veikti eiro. Līgumiem tiks piemērots t.s. līgumu nepārtrauktības princips.

**Cenu paralēlās atspoguļošanas periods**

Cenu paralēlā atspoguļošana un akcija „Godīgas cenas” ar saukli „Eiro nepaaugstina cenas” bija būtiskākais pasākums patērētāju tiesību aizsardzības nodrošināšanā.

Obligātais cenu paralēlās atspoguļošanas periods ilgs gadu – no 2010. gada 1.jūlija līdz 2011. gada 30. jūnijam. Šis temats bija eiro ieviešanas komunikācijas kampaņas pirmās fāzes pamatelements.

Akcija tika organizēta, Tirdzniecības rūpniecības kamerai sadarbojoties ar Finanšu ministriju (turpmāk – FM), Ekonomikas ministriju (turpmāk – EM) un Patērētāju tiesību aizsardzības centru. Uzņēmējiem līdzdalība akcijā bija brīvprātīga, reģistrējoties internetā. Tās ietvaros dalībnieki apņēmās neizmantot eiro ieviešanu kā cenu paaugstināšanas ieganstu. Savukārt akcijas organizatori nodrošināja dalībniekam bezmaksas uzlīmes (piecas uzlīmes katrai tirdzniecības vietai), lai informētu pircējus par uzņēmēja dalību akcijā.

Diemžēl kampaņa neguva plašu atbalstu mazo un vidējo uzņēmumu starpā (pārstāvniecība 10-15%). Saskaņā ar eiro ieviešanas pieredzi citās eiro zonas valstīs tieši mazie veikali eiro ieviešanas brīdī manipulē ar cenām.

Patērētāju tiesību aizsardzības centrs publicēja ikmēneša ziņojumus par akcijas gaitu un cenu paralēlā atspoguļošanas perioda norisi kopumā:

- jūlijā cenu paralēlās atspoguļošanas noteikumiem atbilda mazāk kā 50% uzņēmumu, decembrī 83% gadījumu tika konstatēta pilna atbilstība noteikumiem.

- tika veikta regulāra cenu izmaiņu monitorēšana – tomēr šo aktivitāšu rezultāti ir grūti novērtējami, jo 2010. gada otrajā pusē saistībā ar pārtikas un enerģijas cenu pieaugumu pasaules tirgos notika strauja cenu korekcija arī Igaunijā.

Latvijā, lai savlaicīgi sagatavotu sabiedrību – jebkuru naudas lietotāju – pārejai no lata uz eiro, palīdzētu apgūt jaunās valūtas vērtību un dotu iespēju sekot cenu līmenim abās valūtās, ir paredzēts realizēt cenu paralēlās atspoguļošanas periodu no 2013. gada 1. oktobra līdz 2014. gada 31. decembrim, un tas būs saistošs ikvienam preču pārdevējam un pakalpojumu sniedzējam valstī.

**Skaidrās naudas ieviešana**

Lai atvieglotu skaidrās naudas apmaiņu 2010. gadā Igaunijas Banka samazināja skaidrās naudas kronu daudzumu apgrozībā par 40%.

Lai gan no 1. oktobra tika veikta skaidrās naudas monētu savākšanas kampaņu, nevar secināt, ka šis pasākums bija pietiekami efektīvs (janvāra beigās 75% no visām monētām vēl arvien bija apgrozībā).

Eiro banknotes Igaunija aizņēmās no Eirosistēmas (analoģiski citām jaunajām dalībvalstīm), bet monētas tika kaltas Somijā.

Skaidrās naudas priekšpiegāde tika veikta no 2010. gada 15. septembra. 5 300 uzņēmumiem tika priekšpiegādāti 14% skaidrās naudas (31 miljons eiro). Augstāks priekšpiegādes līmenis tika sasniegts vienīgi Slovākijā, kur 14 000 uzņēmumiem (Slovākija iedzīvotāju ziņā ir 4 reizes lielāka par Igauniju) tika priekšpiegādāti 27.8% skaidrās naudas, Slovēnijā – 2.4%, Kiprā un Maltā – apmēram 1%.

Par būtisku soli skaidrās naudas ieviešanas nodrošināšanā tiek uzskatīta eiro monētu sākumkomplektu tirdzniecība mājsaimniecībām. Šādā veidā iedzīvotājiem tiek nodrošināta iespēja iegūt jauno valūtu pirms 1. janvāra. Nepieciešamais sākumkomplektu apjoms tiek kalkulēts atbilstoši mājsaimniecību skaitam, tādēļ ICB sākotnēji uz 580 000 mājsaimniecībām (Latvijā 2010. gadā bija ap 890 000 mājsaimniecību) pasūtīja 600 000 sākumkomplektus EUR 12.79. Sākumkomplekta iegādes cena bija 200 kronas un tas saturēja 42 monētu izlasi. Ņemot vērā sagaidāmo augsto pieprasījumu, 1. decembrī ICB pasūtīja vēl 100 000 komplektu. Tomēr, sākot ar eiro ieviešanas dienu, interese par sākumkomplektiem strauji saruka (līdz šim ir pārdoti nedaudz vairāk kā 510 000 sākumkomplekti).

Uzņēmumu sākumkomplektus sagatavoja un izplatīja apsardzes un naudas pārvadājumu kompānija. Bija pieejami mazie uzņēmuma komplekti EUR 111 vērtībā, kas satur pa vienam katra monētu nomināla iepakojumam, un lielie sākumkomplekti EUR 189 vērtībā (viens līdz trīs katra monētu nomināla iepakojumi). Kopumā uzņēmumiem tika piegādāti 85 863 komplekti par EUR 13 030 281.

867 bankomāti Igaunijā (turpmāk – ATM) tika pielāgoti eiro izsniegšanai 48 stundu laikā. Kronu izsniegšana tika pārtraukta 30. - 31.decembrī atbilstoši grafikam. Jāuzsver, ka Igaunija ievēroja EK rekomendāciju eiro ieviešanu uzsākt ar mazo nominālu banknotēm, tādēļ arī ATM tika pielādēti ar 5 un 10 € banknotēm.

**Juridiskie jautājumi**

Tiesību un normatīvo aktu bāze tika pielāgota salīdzinoši vēlu:

* 2010. gada aprīlī tika pieņemts Eiro ieviešanas jumta likums;
* Tika apstiprināti grozījumi Igaunijas Bankas statūtos un "Likumā par Igaunijas Banku";
* 2010. gada jūlijā Igaunijas Ministru kabinets pieņēma "Eiro jumta noteikumus" (*Government’s “umbrella euro-regulation”*), kas groza visus iepriekš Ministru kabineta izdotos normatīvos aktus attiecībā uz norēķinu valūtu un tās maiņu;

Sabiedrības būtiskākās bažas saistībā ar eiro ieviešanas juridiskajiem aspektiem bija par nepieciešamību grozīt Darba līgumus. Tika skaidrots, ka, pamatojoties uz līgumu nepārtrauktības principu, šādu izmaiņu veikšana nav nepieciešama.

Saskaņā ar Latvijas nacionālo eiro ieviešanas plānu Latvijā ir jāveic gan spēkā esošo normatīvo aktu grozījumi, gan jaunu normatīvo aktu izstrāde/apstiprināšana. Saskaņā ar Pasākumu plāna Eiropas vienotās valūtas ieviešanai Latvijā 1.2.punktu **līdz 2011. gada 31. decembrim** tiks sagatavota koncepcija normatīvo aktu sakārtošanai eiro ieviešanas jomā.

2012. gadā Latvijā ir jānodrošina *Euro* ieviešanas likumprojekta izstrāde, kurā tiks noteikti pamatnosacījumi, kas saistīti ar eiro ieviešanu. Atbilstoši Latvijas nacionālajā eiro ieviešanas plānā noteiktajam *Euro* ieviešanas likumprojektu izstrādās FM kopā ar Tieslietu ministriju (turpmāk - TM), pamatojoties uz sagatavoto Koncepciju par normatīvo aktu sakārtošanu, izstrādē līdzdarbojoties visām eiro projekta darba grupām. Pēc saskaņošanas ar atbildīgajām institūcijām likumprojekts tiks iesniegts Eiropas Centrālajai bankai izskatīšanai un saskaņošanai.

**Privātā sektora pielāgošanās eiro ieviešanai**

Privātā sektora pārstāvji demonstrēja motivētu attieksmi attiecībā uz sagatavošanos eiro ieviešanai. FM organizēja ikmēneša apaļā galda diskusijas ar uzņēmējiem, spriežot par sagatavošanās procesa gaitu.

Būtiskākie jautājumi privātā sektora jomā bija:

* informāciju tehnoloģiju sistēmu (turpmāk – ITS) pielāgošana;
* maksājumu karšu POS terminālu un kases sistēmu atbilstības nodrošināšana;
* skaidrās naudas priekšpiegādes otrās fāzes plānošana un realizēšana;
* vienlaicīgas apgrozības perioda nodrošināšana mazumtirdzniecībā;
* līgumi.

Uzņēmēji aicināja valsts pārvaldes pārstāvjus pēc iespējas savlaicīgāk ieviest regulējumu, kas noteiktu cenu obligātās paralēlās atspoguļošanas nosacījumus.

Galvenie komunikācijas kanāli, kas tika izmantoti, lai informētu privāto sektoru par eiro ieviešanas jautājumiem bija:

* eiro interneta vietne;
* elektroniskā pasta vēstule ar būtiskāko informāciju uzņēmējiem;
* tikšanās un semināri.

**Informāciju tehnoloģiju sistēmu pielāgošana**

Valsts pārvaldes ITS pielāgošanai tika noteikts gala termiņš - 2010. gada 1. jūlijs. Izņēmums bija trīs lielākās valsts sistēmas (sociālās apdrošināšanas, iekšlietu un nodokļu administrācijas sistēmas), kuras bija jāpielāgo līdz 2010. gada 1. novembrim. Atbildīgie dienesti ziņoja par sasniegto progresu reizi mēnesī Eiro projekta vadības komitejai. Ņemot vērā ieplānoto laika rezervi, visas sistēmas tika pielāgotas savlaicīgi pirms eiro ieviešanas, sekmīgi īstenojot sistēmu testēšanu.

**Pašvaldību pielāgošanās eiro ieviešanai**

Lai uzsāktu sagatavošanās darbus, visām pašvaldībām tika organizēts vienas dienas seminārs. FM izstrādāja vadlīnijas pašvaldību ITS un normatīvo aktu pielāgošanai. Labklājības ministrija organizēja speciālas apmācības sociālajiem darbiniekiem.

**Komunikācijas jautājumi**

Komunikācijas kampaņa noritēja trīs posmos, galveno uzsvaru liekot uz informāciju par praktisko sagatavošanos. Šis komunikācijas kampaņas posms sākās septembrī, kā kopējās kampaņas 2. posms. Pirms tam 1. posms bija par cenu paralēlo atspoguļošanu un akciju "Godīgas cenas", savukārt 3.posms – par skaidrās naudas monētu un banknošu drošības pazīmēm un eiro zonu kopumā, ko nodrošināja Eiropas Centrālā banka (turpmāk – ECB) sadarbībā ar ICB. Komunikācijas kampaņas otrais posms tika veidots kā speciālo ziņu izlaidums, kurā tika izklāstītās eiro ieviešanas projekta galvenās norises un laika grafiks. Sākotnēji bija ļoti daudz kritikas, ka kampaņa ir neinteresanta, bet tā sasniedza savu mērķi, jo sabiedrības informētības līmenis strauji paaugstinājās. Šī posma komunikācijas centrālais punkts bija eiro kalkulatori, kas kopā ar informatīvu bukletu pa pastu tika nosūtīti katrai mājsaimniecībai. Kalkulatorus saņēma arī sabiedriskā transporta autobusu šoferi.

Sagaidot 2014. gada 1. janvāri, tika organizēts eiro ieviešanas svinīgais pasākums. Eiro ieviešana sakrita ar brīdi, kad Tallina kļuva par ES kultūras galvaspilsētu.

Latvijas Nacionālais eiro ieviešanas plāns paredz, ka ikvienam valsts iedzīvotājam jāsaņem pietiekami plaša un daudzpusīga informācija par praktiskiem eiro ieviešanas jautājumiem – laiku, pārejas kursu, bezskaidrās un skaidrās naudas apmaiņas kārtību, banknošu un monētu dizainu, drošības pazīmēm, u.c. Intensīvākā sabiedrības informēšanas kampaņas daļa tiek plānota 2013. gada 4. ceturksnī un lata un eiro vienlaicīgas apgrozības perioda laikā.

**Eiro ieviešanas projekta budžets**

Igaunijā eiro ieviešanas budžetu veidoja ICB, valsts budžeta, EK un ECB finansējums.

Valdības galvenie izdevumu posteņi bija saistīti ar sabiedrības informēšanas komunikācijas kampaņas nodrošināšanu, ITS pielāgošanu, kur daļēji tika izmantots ES struktūrfondu finansējums, drošības pasākumu realizēšanu, papildu izmaksām saistībā ar vienlaicīgas apgrozības perioda nodrošināšanu un papildu cilvēkresursiem. Pārējās izmaksas, piemēram, valsts pārvaldes darbinieku ieguldītais darbs veicot savus darba pienākumus eiro ieviešanas kontekstā netika kvantificētas un tika segtas no atbilstošajām budžeta programmām.

Latvijas Nacionālais eiro ieviešanas plāns nosaka, ka valsts nekompensēs tirgus dalībnieku izdevumus. Katram tirgus dalībniekam jāplāno eiro ieviešanas procesam nepieciešamie līdzekļi atbilstoši savai kompetencei un darbības jomai.

Jautājumu par līdzekļu piešķiršanu Eiro ieviešanas projekta īstenošanai valsts pārvaldē izskata MK Valsts budžeta bāzes izdevumu 2012.- 2014.gadam un gadskārtējo valsts budžetu sagatavošanas procesā.

Finanšu ministrija līdz ar nākošo pusgada informatīvo ziņojumu par Latvijas Nacionālā eiro ieviešanas plāna izpildi sagatavos un iesniegs Ministru kabinetā indikatīvu aprēķinu par Eiropas vienotās valūtas ieviešanas izmaksām 2013. un 2014.gadā. Eiro ieviešanas budžets tiks plānots centralizēti, veidojot atsevišķu FM budžeta programmu, kuras ietvaros līdzekļi tiks piešķirti par uzdevumu īstenošanu atbildīgajām institūcijām.

**Secinājumi**

Eiro ieviešanas projekts Igaunijā, lai arī realizēts ļoti saspīlētā laika grafikā, ir sekmīgs. **2005. gadā sāktā sagatavošanās lieti noderēja, lai īsā laikā intensīvi realizētu projektu.**

Veicot sabiedrības viedokļa aptauju, lielākā daļa respondentu (87% no aptaujātajiem) novērtē eiro ieviešanas procesu, kā ļoti raitu vai arī veiksmīgu un labi sagatavotu.

**Citi pasākumi**

Lai skaidrotu Latvijas sabiedrībai pēdējā laika norises Latvijas tautsaimniecībā, kā arī sakarības starp makroekonomikas stabilitāti, Māstrihtas kritērijiem un eiro ieviešanu, Latvijas Bankas eksperti ir sagatavojuši prezentāciju "Latvijas tautsaimniecība no lata uz eiro". Informējot sabiedrību par eiro ieviešanas jautājumiem, pārskata periodā Latvijas Bankas pārstāvji apmeklēja daudzus Latvijas novadu bibliotēkās atvērtos ES informācijas punktus un ar šo prezentāciju uzstājās tajos notiekošajās izglītojošajās lekcijās.

**Nākamajā pārskata periodā** eiro ieviešanas projekta Vadības komitejas darba grupas turpinās analizēt Igaunijas paveikto, ieviešot vienoto valūtu, t.sk. organizējot pieredzes apmaiņu ar kolēģiem no eiro ieviešanas procesā iesaistītajām Igaunijas institūcijām. Vidēja termiņa budžeta plānošanas procesa ietvaros ir paredzēts iezīmēt eiro ieviešanas projektam provizoriski nepieciešamo finansējumu. Vienlaicīgi tiks aktualizēts jautājums par Stratēģiskās partnerības un līdzfinansēšanas granta līgumu noslēgšanu ar EK. NMSDG tupinās īstenot Nacionālā SEPA plāna uzdevumus, kā arī risinās citus skaidrās un bezskaidrās naudas eiro ieviešanas jautājumus. Valsts administrācijas darba grupa atsāks darbu pie "Koncepcijas par normatīvo aktu sakārtošanu, ieviešot eiro" saskaņā ar Latvijas Nacionālā eiro ieviešanas plāna pielikumu Nr.1 "Pasākumu plāns Eiropas vienotās valūtas ieviešanai Latvijā".

Finanšu ministrs A.Vilks

23.02.2011. 17:00

2907

Eiro projekta vadītāja S.Bajāre

Tālr. 67095403, Fakss 67083836,

Sanita.Bajare@fm.gov.lv